  Виталий Пронин Ижысь Ирина Соболева ӝоглыкез яратэ. Лымы шуназ ке, со 2 питранэн корт валзэ гаражысьтыз поттоз но городысь урамъёстӥ ширтоз. Егит нылмурт городысь чиньыен лыдъямон кышномурт байкеръёс пӧлысь одӥгез. И. Соболева мотоцикл басьтӥз 2012-тӥ арын.Ирина мотоциклъёс шоры пичиысен синмаськыса учкылӥз. Ачиз но куке но Иж кузя ворттылоз шуыса малпанъёсын улӥз. Малпанъёсыз зэмазы - 2012-тӥ арын мотоцикл басьтӥз.- Зэм, мон пичиысен пияшъёсынгес шудылӥ, нылашъёс нырысь монэн эшъяськылӥзы ке но, берло валаллязы, монэн соослы тунсыко ӧвӧл шуыса, - вера Ирина. - Соос мунёосынызы ог-огзы доры куное ветлылӥзы, соослы дӥсьёс вурылӥзы, нош мон азбарысь пияшъёсын, луоетӥ сюрес лэсьтыса, машинаосын шудылӥ. Бадӟым будыса, ветлыны кутски байкеръёслэн 1-тӥ Мае ортчылӥсь парадъёсазы. Одӥг пол ке но кужмо машинаен, пассажир сямен ке но, ворттылэме потӥз, но шлеме ӧвӧлэн монэ нокинлэн бордаз пуктэмез ӧз потылы. Нош одӥг пол шлемен вуи - соку мотоцикл вылэ пуксьыны шуд усиз. Та учыр бере шуи: вуоно арын руль сьӧрын ачим луо ини. Озьы ик пӧрмиз.Яратӥсько эрикез, куке ымныр шорад тӧл пельтэ, нош азьпалан пумтэм сюрес, котырад - арамаос, возьёс. Зэм, мотоциклэ мынам кужмо ӧвӧл, соин кыдёке ворттылыны уг луы. Озьы ке но арлы быдэ гужем тыршисько Ижлэсь палэнэ потаны. Туж потэ кужмо мотоцикл басьтэме. Соку кузь сюрес вормонтэм уз поты ни.Али Ижын мотоцикл нуллӥсь кышномуртъёс чиньыен лыдъямон, но милям вань огазеяськонмы, Compass Rose нимаське. Байкеръёс - аспӧртэмлыко адямиос, соослэн асьсэлэн улон шоры учконзы. Вылтуссыя кӧшкемыт адӟисько ке но, сюлэмзы туж лякыт. Соос анай-атайтэк кылем нылпиосты, Лымы ныл но Тол бабай дӥсяськыса, Выль арен ӟечкылало, мукет пќртэм ӟеч акциосы пырисько. Мыным аслым но одӥг пол шуд усиз шуге-леке сюрем нылпиос доры вуылыны. Кыӵе соос ӝуась синъёсын учко мотоциклъёс шоры, пуксьыло соос вылэ. Азьланяз, оло, та ик юрттоз соослы шонер сюрес вылэ султыны.Озьы ик Ирина крезьгурез гажа, уката ик рокез. Со ик кыскиз сое Ижысь крезьгуръя колледже. ИжГТУ-эз йылпумъям нылмурт та вакыт звукооператорлэсь профессизэ басьтэ. Дышетскись эшъёсыз пӧлын нош ик тросгес пияшъёс. Нялтас электрогитараен шудыны дышетске на. Нош ог 2 ар талэсь азьвыл гинэ со журналист сямен тыршиз городысь одӥгаз редакциын. Дышетскем сяна, со ужа Ижысь механикая заводын  возьмаськись луыса. Бордаз - пыӵал. Татын ужасьёс ыбылӥськыны быгатэмзэс ялан волято. Нялтас Ирина Ижысь Красильниковлэн музей-квартираезлэсь «ВКонтактеысь» бамзэ иворъёсын тырмытэ.Ангелина Снигирёва  